**Spovedania tatălui sub patrafirul lumii**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*amintirea – algebră planetară\*

nu te-ai mai împărtășit de mult părinte

din motive obiective nici n-ai prea avea cui răspund ușor amuzată

unui eu ce-mi fluieră meditațiile subversive

ți-aș putea ține loc de duhovnic chiar eu de ai putea

să-ți uiți pentru o clipă atributele

(ba la necesitate chiar să-ți dau canon de vindecare)

controlul maladiv al văzutelor şi nevăzutelor

nu va sparge coaja nici unui mugur aud cum endorfinele pun peliculă

indestructibilă peste geamătul lasciv al subpământului

tu poți să mai întârzii visător pe un fulger albastru

legile tale funcționează perfect

și în caz de urgență sunt și eu pe aici într-o coastă de curcubeu veghez

cum merg lucrurile sprijinită-n toiagul iluminărilor să n-ai grijă

magistral știu cum scoate întunericul din spițe

făr' de risipirea din ochi devin însăși vederea

din stamine polenizez cuvintele fagure inima lucrătoare fonemele

absorb galaxii atârnă la glezna dănțuitoare universuri

altar la toate încheieturile eliberării tată smerit îți construiesc

și arterele mele de-abia îți cuprind veșniciile spovedanii ardente-n viere

clocotesc doruri sorburi de gri curenți subterani și erupții

să te știu să mă număr în oglindiri de mai viu în vibrații amintirile sunt pastila

de orb când abisul aruncă punte pe maluri de mine tu-mi ești

bară de echilibru și pat doar amnezica mare

matematica planetară devine sterilă dacă-şi refuză

expansiunea îmi spun neîncetat necuprinderea nu poate fi feliată atât de subțire

precum pânza de păianjen

oare câte octave are tăcerea unui munte urechea mea a pipăit doar câteva

înainte de a-i țâșni izvoarele

inevitabil sorb din măreție chiar de gura-i plină de glod și-atâtea fermentații

de astre ce dulce curge pământul prin mine

condimentat cu nove zglobii și tu îmi numeri păcatele

ca pe mătănii

unde-s eu când tu mă continui în toate

însetările îneacă maree de cer și-n fântânile pietrei coboară

rugăciunea ești tu

când aud incantația oglinzile devin inutile

spovedania ta mă spală de umbre

luminii

i se topesc obloanele

eu făr' de-amintiri – locuirea perfectă